
Előterjesztés
Városfejlesztési, Közlekedési és Környezetvédelmi bizottság részére
Tisztelt Bizottság!

Budapest Főváros XXIII. kerület Soroksár Önkormányzatának Főépítésze 2016. május 17-én megküldte a tárgyi településrendezési eszköz kidolgozásáról szóló előzetes tájékoztatást a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 37. §-a szerinti előzetes véleményezésre.
A Korm. rendelet 32. §-a rendelkezik a településrendezési eszközök egyeztetésének és elfogadásának módjáról, a 37. § az előzetes tájékoztatási szakasz lefolytatásának menetéről. A 37. § (4) bekezdésében foglaltak alapján a Fővárosi Önkormányzat 30 napon belül alakítja ki véleményét, amely ebben az esetben 2016. június 16. napján telik le. A 37. § (7) bekezdés alapján e határidő elmulasztása esetén az eljárás további szakaszaiban a Fővárosi Önkormányzatot nem kell értesíteni.
Az 53/2014. (XII. 12.) Főv. Kgy. rendelettel elfogadott Szervezeti és Működési Szabályzat 6. melléklet 7.30. pontja értelmében a Városfejlesztési, Közlekedési és Környezetvédelmi Bizottság hatáskörébe tartozik az előzetes tájékoztatási szakaszban, az előzetes tájékoztatóban foglalt elhatározással és a rendezés alá vont területtel kapcsolatban a vonatkozó hatályos területrendezési tervekről, a fővárosi önkormányzat rendezést befolyásoló terveiről történő tájékoztatás megadása.

Az előzetes tájékoztatás tartalma: 
A tervezési területen jelenleg a Budapest Főváros XXIII. kerület Városrendezési és Építési Szabályzatról szóló 25/2003. (VII. 18.) sz. önkormányzati rendelet van érvényben.
A tárgyi területre vonatkozó új kerületi építési szabályzat készítésnek célja lehetővé tenni – a Fővárosi Csatornázási Művek Zrt. kérelmének megfelelően a Dél-Pesti Szennyvíztisztító telep területén az energiafelhasználás hatékonyságának növelése érdekében – egy új gáztároló telepítését. Emellett biztosítani lehet a Szennyvíztisztító telep fejlesztési területén a mellékág kotrásából származó zagyiszap elhelyezését is. 
A terezési terület a 50/2015 (I.28.) Főv. Kgy. határozattal elfogadott Fővárosi településszerkezeti terv (TSZT 2015) szerint Lk-1 jelű, kisvárosias, jellemzően zártsorú beépítésű lakóterület, Lke-1 jelű, kertvárosias, intenzív beépítésű lakóterület, Vt-H jelű, kiemelt jelentőségű helyi központ területe, Gksz-2 jelű, gazdasági, jellemzően raktározást, termelést szolgáló terület, Üh jelű, hétvégiházas üdülőterület, K-SZ jelű, szennyvízkezelés területe, Zkp jelű, közkert, közpark, Ek jelű, közjóléti erdő, Ev jelű, védelmi erdő, Má jelű, általános mezőgazdasági terület területfelhasználási egységbe sorolt.
A benyújtott kérelem a Fővárosi Önkormányzat egységes szakmai álláspontjának kialakítása érdekében a 2016. május 24. napján megtartott főosztályközi munkacsoporti értekezleten megtárgyalásra került. Az ott rögzített észrevételek alapján a Városépítési Főosztály Városrendezési Osztálya elkészítette az összesített szakmai javaslatot.
A Fővárosi Önkormányzat részvétele az egyeztetési eljárás további szakaszaiban javasolt.
Határozati javaslat
A Városfejlesztési, Közlekedési és Környezetvédelmi Bizottság úgy dönt, hogy:

A Budapest XXIII. kerület, Grassalkovich út - Gyáli patak - Ráckevei-Soroksári Duna Molnár-szigeti mellékága - Ráckevei-Soroksári Duna - kerülethatár - MÁV-Kelebiai vasútvonal által határolt területre vonatkozó kerületi építési szabályzat előzetes véleményezési eljárásában – a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 37. § szerinti – a következő előzetes tájékoztatást adja:
· A tervezés során a Fővárosi Közgyűlés 50/2015. (I. 28.) Főv. Kgy. határozatával elfogadott Fővárosi településszerkezeti terv (továbbiakban: TSZT 2015) előírásait be kell tartani.
· A TSZT 2015 1. Területfelhasználás tervlapján a tervezési terület Lk-1 jelű, kisvárosias, jellemzően zártsorú beépítésű lakóterület, Lke-1 jelű, kertvárosias, intenzív beépítésű lakóterület, Vt-H jelű, kiemelt jelentőségű helyi központ területe, Gksz-2 jelű, gazdasági, jellemzően raktározást, termelést szolgáló terület, Üh jelű, hétvégiházas üdülőterület, K-SZ jelű, szennyvízkezelés területe, Zkp jelű, közkert, közpark, Ek jelű, közjóléti erdő, Ev jelű, védelmi erdő, Má jelű, általános mezőgazdasági terület területfelhasználású. 
· A TSZT 2015 1. Területfelhasználás című tervlapja a tervezési terület északi részén és a Molnár-sziget környezetében szerkezeti jelentőségű zöldfelületi kapcsolatot jelöl. Itt, a Duna partján a TSZT 2015 jóváhagyandó munkarészének 4.1.3.5. fejezetében előírtak szerint – ahol lehetséges – közcélú zöldfelületeket kell lehatárolni. Ehhez kapcsolódóan az FRSZ 1. mellékletében a tervezettként jelölt, szerkezeti jelentőségű természetközeli sétány megnevezésű útvonalon a természetközeli állapot megőrzése érdekében a sétány nyomvonalát, szélességét és anyaghasználatát az igénybevételtől függően úgy kell megválasztani, hogy a természeti környezet értékeinek megtartása biztosított legyen [FRSZ 14. § (4) bek.]. 

· Ugyancsak a Molnár-sziget környezetében a Duna részét képező és állami tulajdonban lévő telkek egy részén meghatározó zöldfeIüIeti kapcsolat a Duna telkén jelölt. Az itt előforduló zöldfelületek (jellemzően ártéri erdők) védelme és fejlesztése kiemelten fontos az ökológiai kapcsolatok biztosítása érdekében, továbbá a rekreációs szerepük, potenciáljuk is meghatározó lehet – ezt a TSZT 2015 jóváhagyandó munkarészének 4.1.3.3. Egyéb szerkezeti elemek fejezete is megállapítja. Ezen területek eltérő kezelését például a közterületbe vonás, vagy külön övezetbe sorolás alapozhatja meg. 
· A TSZT 2015 2. Közlekedési infrastruktúra című tervlapján a Molnár-sziget hídjához vezető településszerkezeti jelentőségű kerékpáros infrastruktúra nyomvonalát a közterület-szabályozás során figyelembe kell venni. 
· A TSZT 2015 3.a. Más jogszabállyal érvényesülő művi értékvédelmi, örökségvédelmi elemek tervlapján két ingatlan műemléki védelembe sorolt, továbbá a tervezési területen egy építményre és egy épületegyüttesre fővárosi helyi védettségű építmény jelölés vonatkozik.
· A TSZT 2015 3.b. Épített környezet védelmével kapcsolatos magassági korlátozások területi lehatárolása tervlapján a tervezési terület déli részén kertvárosias magassággal beépült kisvárosias lakóterület található.

· Az 5/2015. (II. 16.) Főv. Kgy. rendeletével jóváhagyott Budapest főváros rendezési szabályzat (továbbiakban: FRSZ) előírásait be kell tartani.
· A terv készítése során figyelembe kell venni a környezeti zaj értékeléséről és kezeléséről szóló 280/2004. (X. 20.) Korm. rendelet alapján készült 1211/2007. (VI. 28.) Főv. Kgy. határozattal elfogadott Budapest és vonzáskörzete stratégiai zajtérkép számításon alapuló zajterhelésre vonatkozó értékeit.
· Tervezéskor figyelembe kell venni a környezet védelmének általános szabályairól szóló 1995. évi LIII. tv. 6. § (1) a) pontját, amely kimondja, hogy a környezethasználatot úgy kell megszervezni és végezni, hogy az a legkisebb mértékű környezetterhelést és igénybevételt idézze elő. Az 54/2012. (I. 25.) Főv. Kgy. határozattal jóváhagyott Budapest Főváros Környezeti Programja 2011-2016 céljait szükséges érvényesíteni.
· Kérjük figyelembe venni a 767/2013. (IV. 24.) Főv. Kgy. határozattal elfogadott Budapest 2030 Hosszú Távú Városfejlesztési Koncepcióban (VFK 2030) és a 160/2016. (II.17.) Főv. Kgy. határozattal elfogadott Budapest 2020 Integrált Településfejlesztési Stratégiában (ITS) megfogalmazott irányelveket. 
· A közlekedéshálózati kapcsolatok meghatározása miatt a Budapesti Közlekedési Központ Zrt.-vel tervezői egyeztetést kell lefolytatni.

határidő:	2016.06.16.
felelős: 	Bizottság elnöke

Határozathozatal módja:
Az 1. határozati javaslat egyszerű szavazattöbbséget igényel.

Budapest, 2016. május  „    ”

